Laivūnas
Laivūnas – aukščiausias Lietuvos karinių jūrų pajėgų seržanto laipsnis. Atitinka sausumos karinių pajėgų viršilą, kitų valstybių karo laivynuose – bocmanas. Terminas atsirado XIX a. Iš pradžių taip vadintas laive dirbantis žmogus arba laivininkas. 1935 m. laipsnis įsteigtas pirmajame Lietuvos karo laive „Prezidentas Smetona“ kaip aukščiausias tarp viršilų ir puskarininkių. 1936 m. Karo tarnybos įstatymu laivūnas priskirtas prie puskarininkių. 1992 m. atkūrus Lietuvos karinį jūrų laivyną, atkurtas ir laipsnis.